b'\n_START_ARTICLE_\nKosalj\n_START_SECTION_\nOpis\n_START_PARAGRAPH_\nKosalj ima podolgovato, visoko in mo\xc4\x8dno bo\xc4\x8dno stisnjeno telo, katerega eno \xc5\xa1estino zavzema glava z majhnimi koni\xc4\x8dastimi usti. Telo je pokrito z majhnimi cikloidnimi luskami, ki so pri tej vrsti najmanj\xc5\xa1e v rodu Abramis. Od ostalih vrst iz istega rodu se kosalj lo\xc4\x8di tudi po dolgi bazi predrepne plavuti, ki je precej dalj\xc5\xa1a kot pri drugih vrstah. Za\xc4\x8denja se namre\xc4\x8d na nasprotni strani hrbtne plavuti in poteka skoraj do repne plavuti. Repna plavut je sestavljena iz dveh krakov, spodnji krak pa je dalj\xc5\xa1i od zgornjega. Po sredini telesa poteka ravna pobo\xc4\x8dnica, ki le tik pred \xc5\xa1kr\xc5\xbenim poklopcem zavije navzgor._NEWLINE_Koselj je po zgornjem delu glave rjavkaste barve, hrbet je temno zelen ali temno moder, boki pa so svetlo rumenkasto srebrne barve. Trebuh teh rib je rde\xc4\x8dkaste barve. Prsni in trebu\xc5\xa1ni plavuti so rumene, ostale pa so malce temnej\xc5\xa1e, obrobljene s temnej\xc5\xa1im robom in posute s temnej\xc5\xa1imi pegami._NEWLINE_Kosalj zraste povpre\xc4\x8dno od 20 do 30\xc2\xa0cm, izjemoma pa dose\xc5\xbee tudi do 45\xc2\xa0cm in lahko dose\xc5\xbeejo do 80 dekagramov. Spolno te ribe dozorijo v \xc4\x8detrtem ali petem letu starosti, drstijo pa se od aprila do za\xc4\x8detka junija. Drstijo se v vi\xc5\xa1jem toku rek, kamor se v \xc4\x8dasu drsti premaknejo iz ni\xc5\xbejih, po\xc4\x8dasneje teko\xc4\x8dih delov rek. Samice odlo\xc5\xbeijo na vodno rastlinje do 76.000 lepljivih iker.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nKosalj poseljuje po\xc4\x8dasnej\xc5\xa1e vodotoke in akumulacijska jezera. V Evropi ga najdemo v spodnjem toku rek, ki se izlivajo v Baltik in v vzhodni del Severnega morja. Naselitveno obmo\xc4\x8dje sega tudi v pore\xc4\x8dje Donave, Dona, Volge in uralskih rek, na severu pa poseljuje reke , ki se stekajo v jezero Maelar in nekatere reke na Finskem._NEWLINE_V Sloveniji ga najdemo v rekah Muri, Dravi, ob\xc4\x8dasno pa tudi v Savi, Krki in Kolpi._NEWLINE_Kot mnoge druge ribje vrste kosalja ogro\xc5\xbea onesna\xc5\xbeevanje. Gospodarsko kosalj ni pomembna riba.'